钦定古今图书集成/方舆汇编/职方典/第1281卷 > 《始得西山宴游记》柳宗元
## 钦定古今图书集成/方舆汇编/职方典/第1281卷 > 《始得西山宴游记》柳宗元

“自予为僇人，居是州，恒惴栗。其隙也，则施施而行，漫
漫而游。日与其徒上高山，入深林，穷回溪，幽泉怪石，
无远不到。到则披草而坐，倾壶而醉。醉则更相枕以
卧，卧而梦，意有所极，梦亦同趣。觉而起，起而归，以为
凡是州之山水有异态者，皆我有也”，而未始知西山
之怪。特今年九月二十八日，因坐法华寺西亭，望西
山，始指异之。遂命仆人过湘江，缘染溪，斫榛莽，焚茅
茷，穷山之高而止，攀援而登，箕踞而遨，则凡数州之
土壤皆在衽席之下。其高下之势，岈然洼然，若垤若
穴，尺寸千里，攒蹙累积，莫得遁隐。萦青缭白，外与天
际，四望如一。然后知是山之特出，不与培𪣻为类，悠
悠乎与灏气俱而莫得其涯，洋洋乎与造物者游而
不知其所穷。引觞满酌，颓然就醉，不知日之入，苍然
暮色，自远而至，至无所见，而犹不欲归。心凝形释，与
万化冥合，然后知吾向之未始游，游于是乎始。故为
之文以志。是岁，元和四年也。